[{"text_idx": "#000000", "text": "HomeSon\u0303jou\u0300Heuliet em eus ar staj emzifenn feminist kentan\u0303 e brezhoneg"}, {"text_idx": "#000002", "text": "E-kreiz miz Du e oa bet aozet ur staj emzifenn e brezhoneg penn-da-benn gant ar gevredigezh Difenn, e Douarnenez. Abaoe pell e oan dedennet gant ur stummadur seurt-se, hep kredin\u0303 lakaat ma anv c\u2019hoazh koulskoude, betek ar c\u2019hinnig-se da dremen daou zevezh e brezhoneg penn-da-benn."}, {"text_idx": "#000003", "text": "Erruout a ran e MJC Douarnenez, ti ar re yaouank hag ar sevenadur, el lec\u2019h ma vo aozet ar staj e-pad daou zevezh, kenaozet gant Difenn hag Emglev Bro Douarnenez. Nav flac\u2019h o deus lakaet o anv en holl, ne anavezan nemet unan anezho hag ar stummerez, Ce\u0301cile Jacq. Tro am eus bet da gejan\u0303 gant lod all ur wech pe ziv met dre vras ez eo kentoc\u2019h pennou\u0300 nevez a welan aman\u0303, pennou\u0300 yaouank."}, {"text_idx": "#000004", "text": "Ce\u0301cile, ar stummerez, a zo bet e-pad bloaz e Belgia oc\u2019h heulian\u0303 ur stummadur war an emzifenn gant Garance, ur gevredigezh bet savet e 2000 gant ar pal stourm a-enep d\u2019ar feulster diazezet war ar jener. Implijadez nemeti Difenn eo, hag a-hed ar bloaz ez a da gejan\u0303 gant skolajidi pe liseidi evit komz ganto diwar-benn ar stereotipou\u0300, an darempredou\u0300 paotred/merc\u2019hed, plas ar merc\u2019hed er gevredigezh..."}, {"text_idx": "#000005", "text": "E ti ar re yaouank hag ar sevenadur e Douarnenez e oa aozet ar staj"}, {"text_idx": "#000007", "text": "Aman\u0303 e vo desket penaos en em zifenn en un doare fizikel, met ivez dre gomz : an holl ac\u2019hanomp o deus bet tro da vevan\u0303 tagadennou\u0300 seksour un deiz bennak, pe da vezan\u0303 test eus emzalc\u2019hiou\u0300 displijus, dizoujus pe/ha taer, hep gouzout dre ret penaos respont dezho. Pal ar staj a zo rein\u0303 ostilhou\u0300, kredin\u0303 respont d\u2019an tagadennou\u0300 ha bezan\u0303 emskiant eus he nerzh."}, {"text_idx": "#000012", "text": "En em guitaat a reomp d\u2019ar Sul goude bezan\u0303 desket ur bern traou\u0300, ha toullet kaoz e-pad daou zevezh war un danvez un tammig pounner. Dre chan\u0303s n\u2019eo ket sonnet an traou\u0300 : spi a zo evit ma chen\u0303chfe an darempredou\u0300 ha dreist-holl evit ma kredfe ar merc\u2019hed en em zifenn. En em santout a reomp holl un tammig muioc\u2019h en hon aez, prest da dalan\u0303 ouzh tagadennou\u0300, en diavaez, er ge\u0302r, gant tud dianav pe anavezet, hor c\u2019horfou\u0300 sonn ha dizaon !"}, {"text_idx": "#000013", "text": "Trein\u0303 a ra em spered an holl draou\u0300 bet desket ha la\u0302ret e-kerzh ar staj. Da greisteiz ez an da zebrin\u0303 war porzh Brest gant daou genlabourer, hag ur banne kafe a ya ganeomp en diavaez. En hor c\u2019hichen ez eus ur strollad tri faotr azezet. Unan anezho ne baouez ket da sellet ouzhin en un doare pounner-spontus, betek lakaat ac\u2019hanon da vezan\u0303 diaes. Siwazh ne gredan ket lakaat e pleustr an emzifenn dre gomz bet desket e-pad an dibenn-sizhun, ha kinnig a ran da\u2019m c\u2019henlabourerien kuitaat al lec\u2019h abretoc\u2019h. Labour a chom c\u2019hoazh..."}, {"text_idx": "#000014", "text": "A orin eus Bro Naoned on, hag o chom e Brest. Dedennet on gant an diellou\u0300, gwiriou\u0300 ar merc\u2019hed ha labouriou\u0300-dorn liesseurt e-mesk traou\u0300 all !"}]